《羊角山》
清代·欧阳云

群山倒锁秦关钥，百折黄河天上落。州城横扼怒流冲，悬崖高挂羚羊角。

危桥百丈腾长虹，凭虚直上如乘风。兀然四顾绝依傍，高楼屹立天当中。

轩槛可凭不可望，欲堕不堕心跌宕。奔涛万里入胸怀，径思濯足河之上。

窗棂闪闪天风鸣，万籁助作龙吟声。中条熊耳肃相向，何处仙翁空复情。

君不见神工偶尔三门启，从兹故道频迁徙。世事沧桑谁与论，安得扶摇九万里。

作者简介：欧阳云，字陟五，号石甫，彭泽人。咸丰癸丑进士，授户部主事，历官河南道监察御史。有《亦吾庐诗草》。